R E P U B L I K A S R B I J A

NARODNA SKUPŠTINA

01 Broj 06-2/162-20

12. novembar 2020. godine

B e o g r a d

**Z A P I S N I K**

**TREĆE SEDNICE DRUGOG REDOVNOG ZASEDANjA**

**NARODNE SKUPŠTINE REPUBLIKE SRBIJE U 2020. GODINI,**

**ODRŽANE 12. NOVEMBRA 2020. GODINE**

 Sednica je počela u 12 časova i 20 minuta.

 Sednici je predsedavao Ivica Dačić, predsednik Narodne skupštine.

 Predsednik je na osnovu službene evidencije o prisutnosti narodnih poslanika konstatovao da sednici prisustvuje 146 narodnih poslanika, a primenom elektronskog sistema za glasanje utvrđeno je da su u sali prisutna 202 narodna poslanika, odnosno da je prisutna većina od ukupnog broja narodnih poslanika i da postoje uslovi za rad Narodne skupštine, u smislu člana 88. stav 5. Poslovnika Narodne skupštine.

 Prema evidenciji Službe Narodne skupštine, sednici nisu prisustvovali, a nisu obavestili o sprečenosti, narodni poslanici: Svetozar Andrić, Dušan Bajatović, Arđend Bajrami, Marko Bogdanović, Zoran Bojanić, Slaviša Bulatović, Nikola Vojinović, Vladan Zagrađanin, Krsto Janjušević, mr Jadranka Jovanović, Mihailo Jokić, Dragomir Karić, Jovan Kolundžija, Maja Mačužić Puzić, Žarko Mićin, Nataša Mihailović-Vacić, Olivera Nedeljković, prof. dr Aleksandra Pavlović Marković, Misala Pramenković, Katarina Rakić, Marijan Rističević, Duško Tarbuk, Ivan Tasovac, mr Slavenko Unković, Milan Urošević, prof. dr Jahja Fehratović, Aleksandar Šapić i Vojislav Vujić.

 Predsednik je, saglasno članu 86. stav 2. Poslovnika Narodne skupštine, obavestio da je sednica sazvana u roku kraćem od roka utvrđenog u članu 86. stav 1. Poslovnika Narodne skupštine, zbog potrebe da Narodna skupština što pre razmotri predlog zakona iz predloženog dnevnog reda sednice.

 Zatim je Narodna skupština prešla na utvrđivanje dnevnog reda.

 Izjašnjavajući se o predlogu za stavljanje na dnevni red akta po hitnom postupku, Narodna skupština je prihvatila predlog Vlade da se, po hitnom postupku, stavi na dnevni red Predlog zakona o izmenama i dopunama Zakona o zaštiti stanovništva od zaraznih bolesti, koji je podnela Narodnoj skupštini 6. novembra 2020. godine (od 205 prisutnih narodnih poslanika, 202 su glasala za, a tri nisu glasala).

 Narodna skupština je, većinom glasova (od 205 prisutnih narodnih poslanika, 202 su glasala za, a tri nisu glasala), utvrdila dnevni red Treće sednice Drugog redovnog zasedanja Narodne skupštine Republike Srbije u 2020. godini, u celini.

 Tako utvrđeni dnevni red je sledeći

 **1. Predlog zakona o izmenama i dopunama Zakona o zaštiti stanovništva od zaraznih bolesti,** koji je podnela Vlada (Broj 011-1711/20 od 6. novembra 2020. godine).

 Pre nego što je Narodna skupština prešla na rad po utvrđenom dnevnom redu, predsednik Narodne skupštine je, saglasno članu 27. i članu 87. st. 2. i 3. Poslovnika, produžio rad Narodne skupštine i posle 18,00 časova, a zatim je, saglasno članu 90. stav 1. Poslovnika Narodne skupštine, obavestio da su pozvani da sednici prisustvuju: dr Zlatibor Lončar, ministar zdravlja, dr Goran Stamenković, v.d. pomoćnika ministra zdravlja, dr spec. Raša Milanov iz Ministarstva zdravlja i Mirjana Veljković, državni službenik u Ministarstvu zdravlja.

 Zatim je Narodna skupština prešla na rad po utvrđenom dnevnom redu, odnosno na načelni pretres o **1. tački dnevnog reda** – **PREDLOGU ZAKONA O IZMENAMA I DOPUNAMA ZAKONA O ZAŠTITI STANOVNIŠTVA OD ZARAZNIH BOLESTI.**

 Predsednik je, saglasno članu 157. stav 1. Poslovnika Narodne skupštine, otvorio načelni pretres o Predlogu zakona.

 Uvodno izlaganje o Predlogu zakona podneo je predstavnik predlagača dr Zlatibor Lončar, ministar zdravlja.

 U načelnom pretresu učestvovali su narodni poslanici: Dragan D. Marković, predsednik Poslaničke grupe JEDINSTVENA SRBIJA (JS) (povodom čijeg izlaganja se za reč javio predstavnik predlagača dr Zlatibor Lončar, ministar zdravlja), dr Emeše Uri, predstavnik Poslaničke grupe SAVEZ VOJVOĐANSKIH MAĐARA, dr Muamer Bačevac, predstavnik Poslaničke grupe Socijaldemokratska partija Srbije, dr Vesna Ivković, predstavnik Poslaničke grupe SOCIJALISTIČKA PARTIJA SRBIJE (SPS), nakon čega je predsedavajuća Marija Jevđić, potpredsednik Narodne skupštine, u skladu sa članom 87. Poslovnika, odredila pauzu u trajanju od jednog časa.

 Posle pauze, sednica je nastavljena u 15 časova i 15 minuta.

 U nastavku načelnog pretresa, učestvovali su narodni poslanici: dr Darko Laketić, predstavnik Poslaničke grupe „Aleksandar Vučić - za našu decu“, Enis Imamović zamenik predsednika Poslaničke grupe UJEDINjENA DOLINA - SDA SANDžAKA (zatim su se za reč i repliku javili ministar dr Zlatibor Lončar i narodni poslanik Enis Imamović), Samir Tandir (povodom čijeg izlaganja se za reč javio ministar dr Zlatibor Lončar), Sanja Jefić Branković, Zagorka Aleksić, prof. dr Žarko Obradović, dr Dragana Barišić, Branimir Jovanović, Nenad Filipović, prof. dr Goran Tasić, Rajka Matović, Dragana Branković Minčić, Dubravka Filipovski, Nikola Radosavljević, Marko Parezanović, Nikola Lazić, Đorđe Komlenski, Nenad Baroš (povodom čijeg izlaganja se za reč javio ministar dr Zlatibor Lončar), Dušica Stojković, Đorđe Todorović, Olivera Pešić, Milan Radin, Nataša Jovanović i Miloš Terzić (povodom čijeg izlaganja se za reč javio ministar dr Zlatibor Lončar).

 Zatim je predsednik zaključio načelni pretres o Predlogu zakona i obavestio da, s obzirom na to da na Predlog zakona nisu podneti amandmani, Narodna skupština će, saglasno članu 160. stav 3. Poslovnika, odlučivati samo o Predlogu zakona u celini.

 Predsednik je, saglasno članu 87. stav 5. Poslovnika Narodne skupštine, odredio četvrtak, 12. novembar 2020. godine, sa početkom u 19,00 časova, kao Dan za glasanje o tački dnevnog reda Treće sednice Drugog redovnog zasedanja Narodne skupštine Republike Srbije u 2020. godini.

 Primenom elektronskog sistema za glasanje, utvrđeno je da je u sali prisutno 189 narodnih poslanika, odnosno da je prisutna većina od ukupnog broja narodnih poslanika i da postoje uslovi za odlučivanje.

 Zatim je Narodna skupština prešla na odlučivanje.

 **1. tačka dnevnog reda** **–** **PREDLOG ZAKONA O IZMENAMA I DOPUNAMA ZAKONA O ZAŠTITI STANOVNIŠTVA OD ZARAZNIH BOLESTI**

 Narodna skupština je, većinom glasova (od 192 prisutna narodna poslanika, 189 je glasalo za, jedan protiv, jedan se uzdržao, a jedan nije glasao), prihvatila Predlog zakona, u načelu.

 Narodna skupština je, većinom glasova (od 192 prisutna narodna poslanika, 189 je glasalo za, jedan protiv, jedan se uzdržao, a jedan nije glasao), odlučila da postoje naročito opravdani razlozi za stupanje zakona na snagu u roku kraćem od osam dana od dana njegovog objavljivanja.

 Narodna skupština je, većinom glasova (od 192 prisutna narodna poslanika, 189 je glasalo za, jedan protiv, jedan se uzdržao, a jedan nije glasao), usvojila Predlog zakona o izmenama i dopunama Zakona o zaštiti stanovništva od zaraznih bolesti, u celini.

Pošto je Narodna skupština obavila razmatranje i odlučivanje o tački dnevnog reda sednice, predsednik je, saglasno članu 102. Poslovnika, zaključio Treću sednicu Drugog redovnog zasedanja Narodne skupštine Republike Srbije u 2020. godini.

Sednica je zaključena u 19 časova i pet minuta.

GENERALNI SEKRETAR PREDSEDNIK

 Veljko Odalović Ivica Dačić